
א. שינויים בתקציב לשנת 2001.


היו"ר יעקב ליצמן:

	רבותיי, אני פותח את ישיבת ועדת הכספים. הפנייה הראשונה בה נדון היא פנייה 026-20
של החינוך ההתיישבותי – שכר מורים. אני הבטחתי לצביקה חלמיש שאני מעביר את זה. היה חסר כסף.

עדי הרשקוביץ:

	אני אסביר זאת. היה הסכם שכר, הסכם סלבין, של השחיקה. צריך  היום לתת 850 מיליון שקל  למורים כתוספת, אבל האוצר לא תקצב את זה. אנחנו מגיעים לסוף השנה כאשר התקנות הן ריקות ולכן האוצר מוסיף לנו את הכסף של השחיקה. הוא מביא את זה מהרזרבה הכללית.

משה גפני:

	יש משהו שהוא ממש לא ברור לי.  אני ממש לא מבין את הפניות האחרונות של משרד החינוך. אני יודע מהו מספר התלמידים, אני רואה מה מופיע בספר התקציב, ואני רואה פתאום העברות תקציביות שממש לא מסתדרות לי לפי מספר התלמידים. כתוב בספר שאתה תמיד מעביר לנו שהחינוך ההתיישבותי הוא חמישה ומשהו באוכלוסיית התלמידים. יש שם תקצוב של משהו בסביבות מיליארד שש מאות מיליון. נדמה לי שזהו המספר, אני לא אומר את המספר באופן מדויק, אבל זה פחות או יותר תמונת המצב. החינוך החרדי הוא 13.1% באוכלוסיית התלמידים והתקצוב שם הוא בסביבות 880 מיליון שקל. 

	באים עכשיו עם הפנייה שנוגעת לחינוך ההתיישבותי והסבירו לנו שבחינוך ההתיישבותי הכיתות הן קטנות. למען האמת, לא הבנתי אבל הצבעתי בעד התקציב. עכשיו אתה בא אלינו עם תוספת לחינוך ההתיישבותי של מאה מיליון שקל, כאשר בפנייה הקודמת שלכם היה לחינוך ההתיישבותי היה 44 מיליון שקל , למעיין החינוך התורני חמישה מיליון שקל, והחינוך העצמאי חמישה מיליון שקל. זאת אומרת, יש פה איזה דיספרופורציה באופן מופלג.

עדי הרשקוביץ:

	החינוך ההתיישבותי הוא שלושה דברים. הוא קודם כל מחוז שמשלם משכורת לכל המורים במועצות האזוריות. בתי הספר של המועצות האזוריות הם אותם בתי ספר שנוסעים אליהם חטיבות הביניים והחינוך העל-יסודי, ומי שמשלם שם את המשכורת הוא החינוך ההתיישבותי. הוא מחוז כמו מחוז תל-אביב, או מחוז ירושלים, כמו כל מחוז אחר. 

	שנית, לחינוך ההתיישבותי יש מחלקה לשכר לימוד בחינוך העל-יסודי, בדיוק כמו המחלקה לשכר לימוד אצלנו, אלא שאנחנו משלמים את זה לכל עם ישראל, למעט, המועצות האזוריות. זאת אומרת, כל בתי הספר התיכוניים במועצות האזוריות ממומנים מהתקנה הזו של החינוך ההתיישבותי. 

	הדבר השלישי הוא ייחודי לחינוך ההתיישבותי ואותו אין לאף אחד אחר והוא הפנימיות. יש לנו סדר גודל של קרוב ל-18 אלף תלמידים שלומדים בפנימיות ואנחנו מממנים אותם. אין את זה במחוזות שלנו ולא במשרד הראשי, זה הכל שם. אנחנו משווים דבר שאינו דומה לדבר אחר.

משה גפני:

	גם מעיין החינוך   התורני וגם  החינוך העצמאי משלמים בעצמם את המשכורות. זה בדיוק כמו הנקודה הראשונה שאתה העלתה לגבי מחוז.

רחמים מלול:

	 מהו הסכום שקשור לשכר המורים בלבד?

עדי הרשקוביץ:

	זו פנייה שהאוצר עשה ולפי דעתי זה רק שכר מורים. 

סגן שרת החינוך משולם נהרי:

	הכל זה רק שכר מורים. כל המאה מיליון זה שכר מורים וה-33 מיליון שנמצאים בתוך השינויים התקציביים הם גם שכר מורים. זה   שכל"ם – שכר מורים. היה הסכם עם המורים בחודש מרץ והוסיפו לכל המורים במערכת. כל התוספת הזו חסרה בבסיס התקציב והיא לא תוקצבה על ידי האוצר.

עופר חוגי:

	האם שכר הלימוד בעל-יסודי הוא מקביל לשכר הלימוד הרגיל שאתם משלמים פר ראש?

עדי הרשקוביץ:

	יש רק שכר לימוד אחד. 

עופר חוגי:

	 יש 18 אלף תלמידים בפנימיות. האם יש שם קריטריונים לפי זכאות או שאת הכל אתם משלמים להם?

עדי הרשקוביץ:

	לפי דעתי יש זכאות. קודם כל, כל אחד משלם לפי מרכיב ההכנסה של ההורים.

עופר חוגי:

	עד כמה שאני יודע, גם אם ההורים של הילד שנמצא בפנימייה מרוויחים שכר גבוה, המדינה מממנת מימון מלא. 

סגן שרת החינוך משולם נהרי:

	85% זה ועדת לאור על פי מבחני הכנסה של ההורים.

רחמים מלול:

	 על כמה מורים מדובר בחינוך ההתיישבותי?

משה שגיא:

	 בגדול, 15 אלף מורים.

היו"ר יעקב ליצמן:

	האם יבקשו עוד תוספת כל שבוע?

סגן שרת החינוך משולם נהרי:

	לא, זה עד סוף השנה.  

היו"ר יעקב ליצמן:

	האם מישהו יכול להסביר לי היכן עומד נושא הסמינרים? אני קיבלתי תשובה שיש צורך בדוקטורט כדי להבין אותה. 

משה גפני:

	אתה מדבר על 15 אלף מורים. אחוז התלמידים הוא 5.1% מאוכלוסיית התלמידים. אני לוקח את החינוך העצמאי ומבודד אותו מכל החינוך. אוכלוסיית התלמידים בחינוך העצמאי היא יותר גדולה מאשר החינוך ההתיישבותי. לפי דעתי, אין יותר מששת אלפים מורים בחינוך העצמאי.

משה שגיא:

	החינוך ההתיישבותי זה חטיבה עליונה, אין שם כיתות יסוד בכלל.

משה גפני:

	רחמים, שלא תהיה לך טעות, אנחנו בגלות. לפעמים אתם חושבים שאם יש לכם 17 מנדטים, המדינה שלכם. לא שלכם. 

היו"ר יעקב ליצמן:

	 חבר הכנסת גפני,  פקידי החינוך והאוצר צריכים לשים לב שרק חברי הכנסת חרדים הולכים לאשר את הפנייה הזו. אין כאן  אף חבר כנסת לא חרדי שמשתתף בישיבה, ושלא יאמרו שאנחנו מתנכלים. אם המצב היה הפוך, אני בטוח שהפנייה לא הייתה עוברת. 

משה גפני:

	חבר כנסת חרדי ממונה על זה ודואג לזה. מאה מיליון שקל לתלמידים שהם אחוז קטן מהחינוך החרדי שמקבל אחד חלקי חמש. 

היו"ר יעקב ליצמן:

	חברי הכנסת, מי בעד הפנייה? מי נגד? מי נמנע?

	אושר פה אחד.

משה גפני:

	 אני מבקש שיהיה רשום שבישיבה השתתפו חבר הכנסת ליצמן, חבר הכנסת הלפרט, חבר הכנסת רחמים מלול, חבר הכנסת עופר חוגי ואנוכי וסגן השר משולם נהרי. רק שתי המפלגות החרדיות אישרו את זה. 


היו"ר יעקב ליצמן:

	וכל החברים האחרים שטרטרו לי את הראש שאנחנו נאשר להם את התקציב, מסתובבים כרגע במקומות אחרים


	אנחנו עוברים לפנייה  הבאה מס' 260, משרד החינוך.  אני פוחד שכאן אנחנו נוציא קצת את הכעס, על אף שאני בעד לאשר את זה. עדי, בבקשה.

עדי הרשקוביץ:

	אני בעד שינויים מאוזנים בתוך תקציב משרד החינוך. הפנייה היא התאמת התקנות לביצוע בפועל וגם  הפשרת הרזרבה להתייקרויות.

עופר חוגי:

	מה קרה? האם היה צורך ביותר כסף לפרסי ישראל ולרשות העתיקות? מה קרה לרשות העתיקות? מה זה ביצוע בפועל של רשות העתיקות? 

עדי הרשקוביץ:

	התקציב שלהם נבנה בהנחה שהם יקבלו עוד חמישה מיליון שקל. זה סוכם עם המנכ"לית הקודמת זו התחייבות וצריך לקיים את ההתחייבות.

היו"ר יעקב ליצמן:

	עדי, מה קורה לגבי הסמינרים?

עדי הרשקוביץ:

	ישנו ויכוח ביננו לבין האוצר.  ביום ששי הצעתי ליעל את הדבר הבא. היא טוענת שיש חריגה ואני אמרתי בואו נבדוק את מה שהיה בשנה שעברה ובואו נבדוק את מה שיש השנה. אם שני הדברים דומים, סימן שאין חריגה. היא הבטיחה לי שהיא תעשה היום את הבדיקה. אם הבדיקה הזו תוכיח שהיה גידול סימן שזה מה שצריך לתת.

היו"ר יעקב ליצמן:

	אחרת לא הייתי מבטיח את העברת הפנייה של החינוך ההתיישבותי.

עדי הרשקוביץ:

 	אני מניח שהיום נקבל תשובה.

רחמים מלול:

	עדיין אפשר לבקש רביזיה.

היו"ר יעקב ליצמן:

	לא, כי הבטחתי להעביר את זה. זה בין כך שולם. 


עופר חוגי:

	מה זה מענק ירושלים הבירה? מה החלוקה שם?

משה גפני:

	אני לא הבנתי את התשובה לגבי הסמינרים.

היו"ר יעקב ליצמן:

	בעיקרון, ההצעה שלו תתקבל לדעתו. אני מקווה כך. 

משה גפני:

	 האם זה מתבצע לגבי הסמינרים?

עדי הרשקוביץ:

	הסמינרים לא זקוקים לתוספת כסף. ישנו ויכוח ביננו האם יש חריגה או אין חריגה. 

משה גפני:

	מה זאת אומרת "הם לא זקוקים"? הרי יש את כל אלה שלא מאושרים. 

היו"ר יעקב ליצמן:

	זה בתוך הכסף.

עדי הרשקוביץ:
	
	זה בתוך הכסף הקיים. 

משה גפני:

	האם מהיום אנחנו נפסיק לקבל טלפונים שאנחנו לא שווים שום דבר ושאנחנו לא מסוגלים  - - -

סגן שרת החינוך משולם נהרי:

	הביצוע שם תקוע בגלל כל מיני נוסחאות.

היו"ר יעקב ליצמן:

	זו לא בעיה כספית.

סגן שרת החינוך משולם נהרי:

	ויישאר עודף גדול גדול.

משה גפני:

	האם הנוסחה הזו תיפתר?

היו"ר יעקב ליצמן:

	לפי מה שיעל הבטיחה לי ביום חמישי - - -

עדי הרשקוביץ:

	אני חושב שכן, אבל זו עדיין לא המילה הסופית.

רחמים מלול:


	אני מבין שהפנייה הזו חוץ משינויים פנימיים כוללת גם תקצוב התייקרויות בשכר מורים.

עדי הרשקוביץ:

	זו הפשרת הרזרבה להתייקרות שנמצאת בתוך תקציב משרד החינוך. הרי יש לנו סעיף גדול שנקרא רזרבה להתייקרויות ומשתמשים בו כאשר המדדים עלו על מה שתוקצב בבסיס. עכשיו הפשירו זאת בעיקר לשכר מורים. 

משה גפני:

	חבר הכנסת עופר חוגי שאל מה זה מענק ירושלים והוא לא קיבל תשובה. מה זה מענק ירושלים?

עדי הרשקוביץ:

	משרד החינוך מכיר בהוצאות המיוחדות שיש לבירת ישראל על פי חוק, בעיקר בשלושה נושאים: בטיחות, בטחון ובעיות חינוך וזה מה שקורה פה.

עופר חוגי:

	אני רוצה לדעת כמה כסף חולק, למי, וכמה כסף מתוך זה ניתן לחינוך החרדי. 55% מהחינוך בירושלים הוא חינוך חרדי, והחינוך החרדי כמעט ולא משתתף במענק ירושלים. אני רוצה לקבל רשימה מפורטת.  

עדי הרשקוביץ:

	את זה אני לא יכול לתת לך כי אני לא מחלק את זה. אם תפנה למועצת העיר אולי תוכל לקבל. 

היו"ר יעקב ליצמן:

	חבר הכנסת ליצמן, אתה יכול לפנות לעיריית ירושלים.

עופר חוגי:

	אני רוצה לקבל  חלוקה  כספית מפורטת של כל סעיף וסעיף. גם פעם שעברה ביקשתי את זה ולא קיבלתי.

עדי הרשקוביץ:

	אני אבקש את זה. 

היו"ר יעקב ליצמן:

	אני רואה כי התקציב השנה לחינוך יהודי בתפוצות היה כ-26 מיליון שקל ועל אף שיש תוספת קטנה לחינוך יהודי בתפוצות אני רוצה לקבל רשימה מי קיבל זאת. 

עדי הרשקוביץ:

אם כך, אני צריך רשימת החלוקה של עיריית ירושלים ושל החינוך היהודי בתפוצות.

שמואל הלפרט:

	גם אני מבקש את הרשימה הזו של החינוך היהודי בתפוצות.

עדי הרשקוביץ:

	כן, אני אעביר את זה לוועדה.

היו"ר יעקב ליצמן:

	אני אעביר לכולם.

עופר חוגי:

	מר הרשקוביץ, אתה לא ענית לי מה  קורה לגבי רשות העתיקות?

עדי הרשקוביץ:

	רשות העתיקות היא תאגיד על פי חוק. בשנה שעברה עשינו קיצוצים והם באו למנכ"לית משרד החינוך והסבירו לה שיש למלא אחריות סטטוטורית וכדי לקיים את זה חסר להם חמישה מיליון שקל.

עופר חוגי:

	אבל הם גובים מהקבלנים כסף. הם עקפו את בג"ץ. יש גבייה.

היו"ר יעקב ליצמן:

	פז, אני רוצה שתודיע לבעל הבית שלך שוועדת הכספים אישרה פה אחד את החינוך ההתיישבותי. הוא ביקש את הישיבה הדחופה כי לא שילמו משכורת, ואנחנו היום אישרנו את התקציב. אנחנו גם ציינו שהאישור עבר פה אחד על ידי חברי הכנסת החרדים בלבד. לא היה כאן אף נציג מחברי הכנסת האחרים שדואגים לחינוך ההתיישבותי. תסביר להם גם שאמרנו לפרוטוקול שאם הנושא היה הפוך וחמישה חברי כנסת היו צריכים להעביר את התקציב של החינוך העצמאי והמעיין התורני, אנחנו בכלל לא בטוחים שזה היה עובר.

רחמים מלול:

	חבר הכנסת ליצמן, כדאי להוציא את זה גם לעיתונות. 
	
עופר חוגי:

	אני חוזר לעניין רשות העתיקות. הם גובים כסף.

עדי הרשקוביץ:

	יש החלק הסטטוטורי ויש החלק של הפרוייקטים. אתה צודק לגבי הפרוייקטים. הם גובים כסף, אבל לא על החלק הסטטוטורי. אם אתר הולך להתמוטט אז אף קבלן לא משלם בשבילו. זה החלק הסטטוטורי שיש להם מחויבות כלפיו על פי החוק. 		

עופר חוגי:

	לנו אין פיקוח על הרשות. אנחנו לא מקבלים את התקציב מול העיניים שלנו. הדבר היחידי שאנחנו יכולים לעשות פה בוועדה הוא לשאול למה הם זקוקים לתוספת תקציב. אנחנו רוצים לדעת מהו התקציב שלהם. שנית, אנחנו רוצים שיהיה דיון על הרשות העתיקות כאן בוועדה.

שמואל הלפרט:

	אני מצטרף לבקשה של חבר הכנסת חוגי. האם אתה יודע שהם היו גובים שבעים-שמונים מיליון שקל של קבלנים?

משה גפני:

	הרב הלפרט, חבר הכנסת חוגי, סיכום על קיום דיון על הרשות לא נוגע לעדי הרשקוביץ.

עופר חוגי:

	לא, אני מדבר על גידול בעקבות סיכום של מנכ"לית. 

עדי הרשקוביץ:
	 
	למעשה, זה החזר קיצוץ. המנכ"לית החזירה את הקיצוץ.

עופר חוגי:

	האם אתה יודע כמה מלחמות אנחנו עושים בשביל להחזיר קיצוץ? האם כאן מחזירים קיצוץ רק בהחלטת מנכ"לית, בלי החלטת שר, בלי שר האוצר?

עדי הרשקוביץ:

	זה גם היה על דעת השר. היה להם קיצוץ בסטטוטורי והם הסבירו למשרד שבלי זה הם לא יכולים לקיים את החוק ואז החליטה המנכ"לית, על דעתו של השר כמובן, שהיא מחזירה את הקיצוץ. זה ההחזר.

עופר חוגי:

	אתה מדבר על השר הקודם, אבל האם גם השרה העכשווית גם הסכימה לזה?

עדי הרשקוביץ:

	אני הראתי לשרה את כל הפנייה הזו.

משה גפני:

	עופר, קיום דיון על רשות העתיקות הוא נושא שקשור ליושב ראש הוועדה, וכדאי שנדבר ביננו האם יש צורך בדיון.

עופר חוגי:

	אני רוצה לשאול עכשיו לגבי המתנ"סים. האם בשנה הבאה יהיה קיצוץ במתנ"סים?

רחמים מלול:

	יש קיצוץ גדול מאוד של 25 מיליון שקל במתנ"סים.

עדי הרשקוביץ:
 
	אם אתם מדברים על שנת 2002, אז ביום רביעי אנחנו נהיה פה ונציג את התקציב. מי שעשה את תקציב משרד החינוך הוא האוצר באופן ישיר ולא משרד החינוך. כל המספרים שמתפרסמים הם מספרים שהאוצר עשה אותם. אנחנו נבוא ביום רביעי ונלין על מה שהם עשו.

שמואל הלפרט:

	האם האוצר עשה את הקיצוץ ללא תיאום אתכם?
	
עדי הרשקוביץ:

	נכון. משרד החינוך סרב לקצץ 440 מיליון שקל, אז זה היה 660 מיליון שקל, וכתוצאה מהסירוב שלו לקצץ סכום כזה אז הם קיצצו מה שהם רצו. 

שמואל הלפרט:

	האם ישנה רשימה של הקיצוצים שהם קיצצו?

עדי הרשקוביץ:

	ברמת תוכניות כן, ואנחנו נביא את זה ביום רביעי. 

עופר חוגי:

	מה זה הסכום של  21 מיליון שקל  לחינוך לדמוקרטיה ויהדות? מורידים להם מיליון ורבע.

משולם נהרי סגן שרת החינוך:

	נראה לי שזה שעת מורשת.

משה שגיא:

	זה יתבצע באמצעות השתלמויות למורים. 

עופר חוגי:

	מורידים 11 מיליון שקל לתלמידים בפנימיות ומרכזי נוער. האם הפנימיות האלה קשורות לחינוך ההתיישבותי?

משה שגיא:

	לא, זה מרכזי נוער. יש שם רזרבה של האוצר והוא הפשיר אותה עכשיו לצורך השכר. הוא העביר את זה לסעיפי שכר.

עופר חוגי:

	אני רואה עוד גידול בחינוך ההתיישבותי. למה מיועדים ה-31 מיליון? זו עוד תוספת.  למה זה מיועד?

משה שגיא:

	עבור שכר.

עופר חוגי:

	 הרי עכשיו העברנו כסף לשכר?

היו"ר יעקב ליצמן:

	אני רואה שנציג האוצר לא נמצא כאן, אבל אני רוצה לשאול שאלה, מר שגיא. אני רואה פה שהעתק מהפנייה עובר אל החשב הכללי, מבקר המדינה, חשב האגף לחינוך התיישבותי, חשב האגף לחינוך עצמאי, חשב המרכז לטלוויזיה, חשב מרכז הסברה, אבל איפה החשב של המעיין התורני?

משה שגיא:

	החשב שלו זה חשב של משרד החינוך. זה לא יחידת סמך. 

היו"ר יעקב ליצמן:

	למה אין להם חשב?

עדי הרשקוביץ:

	חבר הכנסת חוגי, מה שקרה לאוצר הוא שהוא היה צריך לתקצב באופן ישיר 850 מיליון שקל והוא כנראה לא עשה אותם. עכשיו הוא מגרד מכל מקום שהוא יכול ושם אותם. תהיינה לך עוד שתי פניות בדרך. אין לו כסף.

היו"ר יעקב ליצמן:

	האם יש עוד שאלות?

משה גפני:

	אני מבקש לדעת מה זה הלוואות מותנות לתלמידי סמינרים. אתם מוסיפים שם 2,712 מיליון.

עדי הרשקוביץ:

	זו אוכלוסייה מעיירות הפיתוח שבאה ללמוד בסמינרים ואין לה כסף לשלם. הם מקבלים מענק או הלוואה והם מתחייבים לשרת מאוחר יותר את המערכת שלוש שנים. זה סיוע לתלמידים חלשים.

משה גפני:

	 אתה אמרת שאתה תעביר לנו את הרשימה לגבי מענק ירושלים.

עדי הרשקוביץ:

	אני אעביר את זה. זה רשום אצלי.

משה גפני:

	היושב ראש ביקש לקבל רשימה לגבי חינוך יהודי בתפוצות.

עדי הרשקוביץ:

	גם את זה אני אעביר לוועדה.

עופר חוגי:

	מורידים 13 מיליון מהפעולות של החינוך העצמאי, מה קרה?

עדי הרשקוביץ:

	לא מורידים. קח את 08 ואת 09 ביחד.

משולם נהרי סגן שרת החינוך:

	מעבירים את זה מתקנה לתקנה.

משה גפני:

	ביישום חוק יום לימודים ארוך ולימודי העשרה אתם מורידים מיליון ושבע מאות. למה מורידים מיליון ושבע מאות?

משה שגיא:

	זה נובע מהטיפול הנקודתי. על פי התקציב ליום חינוך ארוך והפעלה של הטיפול הנקודתי זה  יבצע לא באמצעות התקנה הזו, אלא באמצעות התקנה של התקשרות הרשויות עצמן וזה עבר ל-2706. מי שיבצע את יום הלימודים הארוך הן הרשויות באמצעות גופים כמו: קרן קרב.

משה גפני:

	אדוני היושב ראש, אני חושש שכל עוד שמשרד החינוך תיקצב את יום הלימודים הארוך אז משרד החינוך טיפל בכולם. הוא טיפל גם בחינוך הממלכתי והממלכתי דתי וגם בחינוך החרדי.

היו"ר יעקב ליצמן:

	יש בעיה אם זה יהיה ברשויות.

משה גפני:

	 ברגע שאתה מעביר את זה  לטיפול ברשויות, אז הרשויות אומרות שהן לא חייבות לעשות את זה.

משה שגיא:

	במקרה הזה אנחנו את יום חינוך ארוך למגזר החרדי העברנו לחינוך העצמאי ולחינוך התורני.

משה גפני:

	אבל אתה אומר שאתה מעביר את זה לטיפול ברשויות.

משה שגיא:

	אני מעביר רק את החלק של החינוך הרשמי.

היו"ר יעקב ליצמן:

	משה, אני מתכוון לקיים דיון על כל העברות של הרשויות לחינוך העצמאי ולמעיין התורני. אני לא מתכוון לסעיף הזה באופן ספציפי, אלא בכלל על כל נושא הסעות ועל עוד דברים שהם לא מבצעים כפי שצריך. 

משה גפני:

	למה אתם לא עשיתם את החינוך ההתיישבותי בפנייה אחת?

עדי הרשקוביץ:

	כי האוצר אוסף כסף מכל מיני מקורות, ממשרדים אחרים. 

משה גפני:

	זאת אומרת שמה שהיה בפנייה הקודמת זה לא מהתקציב שלכם, כאן זה מתוך התקציב שלכם, אבל זו  בעצם  אותה מטרה.

	למה מעבירים 19 מיליון שקל למוסדות להשכלה?

עופר חוגי:

	מה זה הסעיף של מוסדות להשכלה?

היו"ר יעקב ליצמן:

	אני שאלתי, וזה עובר למוסדות השכלה באריאל.
	
עופר חוגי:

	אבל עבור מה?

היו"ר יעקב ליצמן:

	מכללת אריאל לא קיבלה כסף.

עופר חוגי:

	מה פירוש היא לא קיבלה כסף? הם תוקצבו בחמישה מיליון ומה קרה שהם מתוקצבים עכשיו פי 5?


עדי הרשקוביץ:
	
	היו שתי מכללות שעברו מאצלנו למועצה להשכלה גבוהה והתנאי של המועצה להשכלה גבוהה הוא שהם יבואו עם דף נקי ושהם יקימו תאגיד חדש. זאת אומרת, המועצה להשכלה גבוהה לא קיבלה אותם עם תאגידים ישנים, עם חובות וגירעונות. המכללה הראשונה הייתה מכללת תל-חי. על פי החלטת ממשלה לגבי קו העימות מימנו להם את ההפרש הזה. המכללה השנייה הייתה מלט חולון שהלכה לבג"ץ ובבג"ץ הכריחו אותנו לשלם את כל הגירעונות של עשרים מיליון שקל ואת זה עשינו לפני שנתיים. המכללה אחרונה שנשארה היא מכללת אריאל. 

עופר חוגי:

	 נניח ואני הפעלתי בית ספר שהיה גירעוני בסכום של עשרים-שלושים מיליון שקל. אני רוצה לשדרג את בית הספר שלי ואני מעביר אותו להשכלה גבוהה. האם אתה רוצה לומר לי שהמדינה תממן לי את הגירעון למרות שאני ניהלתי את בית הספר בדרך לא תקינה? אני מציע שמבקר המדינה יבדוק את זה. מה זאת אומרת?

היו"ר יעקב ליצמן:

	אין בעיה,  תפנה אליו, תכתוב לו מכתב.

עדי הרשקוביץ:

	חבר הכנסת חוגי,  הם עמדו לפנות לבג"ץ ושרת החינוך הגיעה למסקנה  שאנחנו נפסיד בבג"ץ בדיוק כפי שהפסדנו עם מלט חולון, בדיוק באותם נימוקים, ולכן היא החליטה לסגור את הפרשה אחת ולתמיד. 

משה גפני:

	שר האוצר היה כאן ביום חמישי והוא הציג לנו את מה שקורה במשרד החינוך וליבנו ממש רחב. אנחנו מאוד שמחנו. הוא הציג תמונת מצב שבו מכפילים את מעונות היום.

עדי הרשקוביץ:

	זה לא בתקציב משרד החינוך.

משה גפני:

	הוא אמר שבשנה הבאה תהיה בנייה של חמשת אלפים כיתות. 

היו"ר יעקב ליצמן:

	הרב גפני, אנחנו רוצים לקיים דיון נפרד רק על הכיתות. 

עדי הרשקוביץ:

	המדינה לא תשלם יותר מאלף וארבע מאות כיתות. זה בדיוק מה שהיא עשתה בשנים קודמות. 

דובר:

	זה לא הכל מכספי המשרד.


משה גפני:

	לי כחבר כנסת זה לא מפריע שלא הכל  מכספי המשרד. אם באמת  ייבנו בשנה הבאה חמשת אלפים כיתות מצידי שיביא את זה שר האוצר מהגורן ומן היקב.

דובר:

	כשלא הכל מכספי המשרד אז יש לך בעיה אחר כך לממש את זה. כאשר מדובר על כספי משרד אתה יודע מה יש לך ואתה יכול לבצע את זה. 

משה גפני:

	 אבל אם התוכנית היא תלת שנתית והיא לא תוכנית של שנת 2002 אז זה לא בדיוק המילה הנכונה לוועדה.

היו"ר יעקב ליצמן:

	אנחנו  גם נשמח לשמוע מה יהיה חלקו של הציבור החרדי בתוך כל זה.

משה גפני:

	 אם החמשת אלפים כיתות נבנות ב-2002, הטענה של משרד החינוך שזה לא מכספי האוצר, מבחינתי היא איננה טענה. אם הוא השיג את זה מכספי משלם המסים האמריקאי או מתורם מאוסטרליה אז הוא בונה חמשת אלפים כיתות. אבל, אם הוא לא בונה חמשת אלפים כיתות, אלא הוא בונה רק חלק  והכל הן תוכניות לעתיד, אז זו הטעייה של ועדת הכספים, אבל זה כבר סיפור אחר.

עופר חוגי:

	אין היום הכשרות לחמשת אלפים כיתות. אין היערכות בכלל מבחינת המשרד לבניית חמשת אלפים כיתות. 

משה גפני:

	 זה לא משנה. האוצר בא ואומר: אני השגתי חמשת אלפים כיתות.

עופר חוגי:

	אבל אתה צריך לשאול מה  יהיה הביצוע בפועל?

יעקב ליצמן:

	הדו-שיח הזו חורג מהנושא. האם אנחנו מצביעים בעד הפנייה?

משה גפני:

	 אני אצביע בעד. האם יש לי ברירה?

היו"ר יעקב ליצמן:

	אנחנו נצביע בעד.


משה גפני:

	 כן. משולם, אתה סגן השרה, תגיד לי מה לעשות, איך להצביע?

סגן שרת החינוך משולם נהרי:

	תצביע איך שאני אצביע. אני יכול להצביע.

משה גפני:

	אתה לא יכול להצביע.

סגן שרת החינוך משולם נהרי:

	אני שלישי.

משה גפני:

	 סגן שר בכלל לא יכול להצביע.

היו"ר יעקב ליצמן:

	בשבוע שעבר נתנה אנה חוות דעת על כך שאי אפשר.

משה גפני:

	 משולם, אתה לא יכול להצביע באף ועדה במה שנוגע למשרד החינוך, ובוועדת הכספים אפילו אם אתה סגן שר לפיתוח אזורי אתה לא יכול להצביע. 

עופר חוגי:

	אני רוצה לקבל הסבר לגבי סעיפי התרבות. בתרבות  התורנית הציונית יש 45 מיליון שקל.  משולם, אתה אמרת לפני חצי שעה שיש 19 מיליון.

סגן שרת החינוך משולם נהרי:

	אתה מדבר על סעיף תקציבי, על תוכנית. אתה לא מדבר על התקנות. אני דיברתי על תקנות בסכום של 17 מיליון ומשהו זה בארגונים ציוניים. זה כל 08. בסעיף התקציבי יש להם 34 מיליון.

רחמים מלול:

	עדי, אני רוצה לשאול שאלה עקרונית. הרי יש כאן הרבה שינויים פנימיים ואני רוצה לדעת האם זוהי תוצאה של מדיניות מכוונת מראש או שבסוף השנה אתם מגלים שבסעיפים מסוימים יש ביצוע בחסר ואז אתם עושים את ההעברות.

עדי הרשקוביץ:

	זה חלק גדול מהראשון, ממדיניות  וגם קצת מהשני, שינויים שקורים ברגע האחרון. 

עופר חוגי:

	בשנה שעברה לקחו מהמכונים של משרד הדתות שבעה מיליון שקל והעבירו את זה לאחד המשרדים.

עדי הרשקוביץ:

	נבדק, לא אצלנו.

עופר חוגי:

	מה שקורה הוא שעד היום לא מוצאים את זה. בפעם האחרונה שישבנו עם יעל אמרו שזה במדע.

היו"ר יעקב ליצמן:

	כן.

עופר חוגי:

	 האם מישהו יכול לומר לנו היכן זה נמצא?

היו"ר יעקב ליצמן:

	במדע.

סגן שרת החינוך משולם נהרי:

	גם לא במדע. אותה בעיה הייתה פעם בפנימיות.

משה גפני:

	לפני שבועיים  היה בוועדת הפנים דיון בנושא המכונים וישב  שם של רפרנט החינוך במשרד האוצר והוא אמר באופן חד-משמעי שהכסף הזה נמצא בחינוך.

עדי הרשקוביץ:

	לא, לא.

היו"ר יעקב ליצמן:

	עד כמה שידוע לי, גם ממשרד האוצר, נדמה לי אפילו מיעל, הוא שלא ידעו היכן הכסף הזה היה. נדמה לי שהגיעו למסקנה שהוא נמצא במדע.

עופר חוגי:

	 השאלה היא איך אנחנו מקבלים את הכסף הזה?

היו"ר יעקב ליצמן:

	 זה לא שייך לחינוך, כי זה לא נמצא אצלם.

משה גפני:

	הורידו מהמכונים התורנים שבעה מיליון שקל וזהו, ואנחנו הפריירים הצבענו בעד זה.

סגן שרת החינוך משולם נהרי:

	לא לקחו שבעה מיליון, נתנו פחות שבעה מיליון.

היו"ר יעקב ליצמן:

חבר הכנסת גפני, בגלל זה בישיבה האחרונה על התקציב הצבענו נגד.

משה גפני:

אני אומר לך, אני הולך לירות בוועדה. בא נציג האוצר ואומר שזה במשרד החינוך.

היו"ר יעקב ליצמן:

לא.
	
	רבותיי, מי בעד פנייה 260? מי נגד? מי נמנע? 

						ה צ ב ע ה 

אושר פה אחד, תודה רבה. 


אנחנו עוברים לפנייה 236 – משרד העבודה והרווחה. מדובר על העברת סכום של 18 מיליון שקל וזה בהתאם להחלטות ועדת שרים לענייני חברה וכלכלה שהתכנסה ב-25.9.2001. האם אני יכול להבין שהאבטלה צומצמה  מאז ה-25.9.2001?

עמיחי כץ:
	
	זה רק חלק מתוכנית חירום. זה החלק של משרד העבודה והרווחה בתקציב.

היו"ר יעקב ליצמן:

	אולי אדוני יכול להסביר לנו מה קורה בשירות התעסוקה?

עמיחי כץ:

	אני קורא עיתונים בדיוק כמוך.

משה גפני:

	 מה זה פעולות תעסוקה למצבים מיוחדים?

עמיחי כץ:

	מה שנקרא בשם יותר יפה "פעולות יזומות".

עופר חוגי:

	אפשר לדעת באיזה ערים מדובר? אני רוצה לדעת לאן הכסף הולך. אני רוצה לקבל רשימה מפורטת.

עמיחי כץ:

	אין בעיה, אפשר להביא את זה ממשרד העבודה. מדובר על בית שאן, קיסריה, אור עקיבא,דימונה, מצפה רמון.

היו"ר יעקב ליצמן:

	מי בעד פנייה 236? 

					ה צ ב ע ה 

	אושר פה אחד, תודה רבה. 


	אנחנו עוברים לפנייה מס' 249 – משרד האוצר.

דניאל לימור:

	מדובר בשינויים פנימיים. מעבירים כסף מתקנה לתקנה של דיור. יש פה תוספת של הרשאה להתחייב מהרזרבה הכללית, כי לא היה תקציב לזה. מדובר בדיור לנציבות מס הכנסה, שכר דירה.

היו"ר יעקב ליצמן:

	אנחנו נבקש ממנכ"ל האוצר לדעת מה קורה עם יוני קפלן.

דניאל לימור:

	אני אברר.

היו"ר יעקב ליצמן:

	מי בעד פנייה מס' 249? 

				ה צ ב ע ה


	אושר פה אחד.
	
	אנחנו עוברים לפנייה הבאה מס' 250 – בינוי ושיכון. מה קורה בפנייה הזו?

רותם פלג:

	הפשרת רזרבות לשכר, לתגבור השכר.

היו"ר יעקב ליצמן:

	אני לא מבין דבר אחד ואולי אתה יכול להסביר לי. אנחנו שמענו בחודש יוני שאין רזרבה.

רותם פלג:

	לא, זה רזרבה כללית של המשרד.

רחמים מלול:

	מה זה תגבור תקציבי השכר?

רותם פלג:

	זה כל הסכמי השכר שהיו.

עופר חוגי:

	זה לא תקנים חדשים.

רותם פלג:

	לא תקנים חדשים. ממנים את הגירעון שיש בשכר מהרזרבה.

רחמים מלול:

	אילו הסכמי שכר היו?

היו"ר יעקב ליצמן:

	היו הסכמי שכר בתחילת השנה.

עופר חוגי:

	 כמה עובדי כוח אדם יש לכם במשרד?

רותם פלג:

	היה בערך עשרים וזה אמור לרדת לחצי.

עופר חוגי:

	אלו שכונות נמצאות היום בשיקום? שלח לי רשימה.

היו"ר יעקב ליצמן:

	עופר, אנחנו מתכוונים לקיים דיון בכל משרדי הממשלה. אתה תשלח לו את הרשימה.

	מי בעד פנייה 250?

  	     			  		ה צ ב ע ה

	אושר פה אחד, תודה.

	אנחנו עוברים לפנייה מס' 251- השכלה הגבוהה. מדובר כאן על 42 מיליון שקל מהרזרבה הכללית, ואני רוצה לשאול שתי שאלות. ראשית, למה יש השתתפות בשכר הסטודנטים?  שנית, למה אין השתתפות בשכר התלמידים בסמינרים? גם הם סטודנטים.


אורי שוסטרמן:

	החלטת הממשלה נוגעת רק למוסדות להשכלה גבוהה.

היו"ר יעקב ליצמן:

	אני מציע לעכב את זה או שנצביע נגד. אני רוצה לדעת למה הסמינרים לא מקבלים הנחה כמו הסטודנטים?

רחמים מלול:

	באילו מוסדות דנה ועדת וינוגרד?

אורי שוסטרמן:

	היא דנה במוסדות האקדמאים.

רחמים מלול:

	למה היא לא דנה במוסדות המקבילים למוסדות האקדמאים.

אורי שוסטרמן:

	זה לא היה המנדט שלה.

רחמים מלול:

	 הפגם הוא במנדט שניתן לוועדת וינוגרד.

היו"ר יעקב ליצמן:

	אני רוצה התייעצות סיעתית בנושא הזה.

משה גפני:

	 לאן הולך הכסף הזה?

אורי שוסטרמן:

	ועדת וינוגרד החליטה להוריד את שכר הלימוד במוסדות האקדמאים וזה נועד לממן את זה.

היו"ר יעקב ליצמן:

	אני רוצה לבדוק למה לא מגיע לנו.

משה גפני:

	 יש הסכמה משנים שהבנות החרדיות לומדות במוסדות להשכלה המקבילים שנקראים הסמינרים וכל מה שנלווה לעניין. יש בנות שבאות מבתים שנמצאים במצוקה אמיתית והן משלמות שכר לימוד עצום. זה פשוט בלתי מתקבל על הדעת.	 


אורי שוסטרמן:

	אם הן מקבלות תואר אקדמי, הן תקבלנה הנחה.

משה גפני:

	 אנחנו היינו בטוחים שבוועדת וינוגרד יחשבו גם על זה.

היו"ר יעקב ליצמן:

	אני רוצה לשמוע כאן את נציג משרד החינוך ואולי נקיים דיון נוסף בנושא הזה.

איוור קרשנר:

	משרד החינוך לא ממונה על הסעיף הזה.

היו"ר יעקב ליצמן:

	מי משלם את זה?

איוור קרשנר:

	ות"ת.

אורי שוסטרמן:

	ות"ת לא אחראית בכלל על משהו לא אקדמאי. חבל לעכב את זה כי זה לא שייך בכלל.

היו"ר יעקב ליצמן:

	אנחנו נזמין את כולם לדיון כאן, את נציגי משרד החינוך ואת נציגי ות"ת. 

משה גפני:

	 אני רוצה שתבין שאין לנו עניין חס וחלילה נגד הסטודנטים.

עופר חוגי:

	 מה זה מוסדות לא מתוקצבים? למה הסמינרים שלנו לא יכולים להיות מוסדות לא מתוקצבים? תן לי שתיים שלוש דוגמאות למוסדות כאלה.

היו"ר יעקב ליצמן:

	חבר הכנסת חוגי, הואיל ואני אמרתי שנקיים דיון על זה אז עזוב עכשיו את השאלה הזו.

אורי שוסטרמן:

	בשתי מילים, החלטת הממשלה קבעה שגם הסטודנטים שם מקבלים סיוע. זה דרך אחרת, זה לא המוסדות המתוקצבים, אלא משהו אחר.


משה גפני:

	שאל עופר חוגי למה יש סעיף נפרד על ההשתתפות הזו ואורי ענה שיש השתתפות במוסדות המתוקצבים ויש השתתפות במוסדות הלא מתוקצבים וזה החלטת ממשלה. השאלה היא, מה העיקרון של מוסדות לא מתוקצבים.

אורי שוסטרמן:
	
	מצד אחד הם נותנים תואר אקדמי מוכר על ידי המל"ג. מצד שני, הם לא מתוקצבים כמוסד אלא הסטודנט עכשיו מקבל סיוע  לפי החלטת הממשלה, לפי וינוגרד.

עופר חוגי:

	מי מחלק את זה? האם אותה מכללה מחלקת את הכסף?

אורי שוסטרמן:

	לא. זה הולך ישירות לסטודנט.

רחמים מלול:

	מה קורה עם הסטודנטים בשלוחות?

אורי שוסטרמן:

	הם לא מקבלים תואר מוכר על ידי המל"ג. הם מקבלים תואר מוכר ממל"ג אנגליה. 

רחמים מלול:

	 אתה יודע את זה ששכר הלימוד שלהם הוא פי שניים.

אורי שוסטרמן:

	ויכול להיות שהוא פי ארבע, כי מדובר בביזנס. איך זה מתקשר בכלל למל"ג. 

עופר חוגי:

	אני רוצה לקיים דיון בעזרת השם ביום שלישי על הנושא הזה.

רחמים מלול:

	 השאלה היא את מי אתה מסבסד? האם אתה מסבסד את השלוחה או את הסטודנט? אם אתה מסבסד את הסטודנט אז לא צריך להיות לך איכפת היכן הוא לומד? מצבם של הסטודנטים שלומדים בשלוחות הוא לא פחות קשה מאלה שלומדים במוסדות אחרים.

עופר חוגי:

האם אתם התנתם את העברת הכסף למכללות או לאוניברסיטאות על ידי הפחתת שכר הלימוד?

אורי שוסטרמן:

	בוודאי.

עופר חוגי:

	אני רוצה לקבל ממך רשימה כמה כסף משלמים היום הסטודנטים בפועל?

אורי שוסטרמן:
	
	אין לי נתונים.

אנה שניידר:

	הבת שלי התחילה עכשיו ללמוד באוניברסיטת תל-אביב ואני יכולה לומר לך שיש הפחתה בשכר הלימוד, אבל על הספח כתוב: היה והממשלה לא תעמוד בהתחייבותה יוסיפו במהלך השנה.
	
עופר חוגי:

	אורי, אני רוצה שתביא לי נתונים.

אורי שוסטרמן:

	צריך לבקש מות"ת.

עופר חוגי:

	אני מבקש לדעת כמה הם שילמו בשנה שעברה ומהו שכר הלימוד שנקבע להם השנה. אני רוצה לבדוק זאת בכל האוניברסיטאות.

היו"ר יעקב ליצמן:

	האם ההנחה שמקבלים על פי וינוגרד כוללת גם את המכללות?

אורי שוסטרמן:

	מכללות אקדמאיות.

היו"ר יעקב ליצמן:

	אילו מכללות לא נכללות?

אורי שוסטרמן:

	אלו שלא נותנות תואר אקדמי.

היו"ר יעקב ליצמן:

	אנחנו ביום שלישי נקיים ישיבה ונזמן את כולם. אם כן, אנחנו מעכבים את הפנייה הזו.

	אנחנו עוברים לפנייה מספר 252/5.


אמיר שביט:

	בפנייה הזו וגם בפנייה הבאה אנחנו מעבירים כספים בין שני הסעיפים של  משרד התחבורה,  סעיפים 79 ו-28. סעיף 79 הוא תקציב הפיתוח, וסעיף 28 הוא סעיף אחזקת הכבישים.

עופר חוגי:

	 באיזה ערים?

אמיר שביט:

	התוספת היא לאחזקה שהיא בכבישים הבין עירוניים.

היו"ר יעקב ליצמן:

	מי בעד פנייה מס' 255-252? 

				ה צ ב ע ה 

	אושר פה אחד.

	אנחנו עוברים לפנייה מס' 253/4.
	
אמיר שביט:

	אנחנו עושים העברה של הרשאה להתחייב ממע"ץ למשרד התחבורה, בעיקר עבור מגזרי המיעוטים.

יעקב ליצמן:

	מי בעד 254-253? 

				ה צ ב ע ה

	אושר פה אחד.

	אנחנו עוברים לפנייה מס' 257 של משרד החוץ.

דניאל לימור:

	מדובר פה בשינויים פנימיים בתקציב משרד החוץ. התאמות סוף שנה, חלק מהפנייה שאנחנו מעבירים עכשיו זה בסעיפי הקניות.

היו"ר יעקב ליצמן:

	מה זה מחלקת המידע?

דניאל לימור:

	אני לא מכיר את המחלקה כיוון שזו מחלקה חדשה. לא מתערבים בשינויים הפנימיים פה. אילו שינויים של סוף שנה.


היו"ר יעקב ליצמן:

	תבדוק לי את הנושא הזה.

עופר חוגי:

	התקצוב של מלכיאור נמצא היום אצלכם?

דניאל לימור:

	כן.

היו"ר יעקב ליצמן:

	האם האגף לארגונים בינלאומיים זה מלכיאור?

דניאל לימור:

	לא.

היו"ר יעקב ליצמן:

	יש  משהו כאן שקשור למלכיאור?

דניאל לימור:

	לא.

משה גפני:

	 מה זה אגף ארגונים בינלאומיים?

דניאל לימור:

	זה מוסדות האו"ם והארגונים הבינלאומיים, כל הקיצובים שמעבירים אליהם.

משה גפני:

	 האם אנחנו צריכים להעביר כסף לאו"ם?

היו"ר יעקב ליצמן:

	לא, אנח0נו עיכבנו מה שקשור לאו"ם.

איוור קרשנר:

	פנייה מס' 67 מעוכבת.

היו"ר יעקב ליצמן:

	מי בעד פנייה 257?

				ה צ ב ע ה 

	אושר פה אחד.

	אנחנו עוברים לפנייה 258.

דניאל לימור:

	גם כאן מדובר על התאמות סוף שנה לתקציב המדפיס הממשלתי, גם שכר וגם קניות.

היו"ר יעקב ליצמן:

	מי בעד פנייה מס' 258?

				ה צ ב ע ה

	אושר, תודה רבה. 



ב. צו היטלי סחר (היטל בטחה על יבוא טובין להגנה על הייצור המקומי) (הוראת שעה) (מס' 3), התשס"א-2001.
צו היטלי סחר (היטל בטחה על יבוא טובין להגנה על הייצור המקומי) (הוראת שעה) (מס' 3) (תיקון), התשס"א-2001, התשס"ב-2002.


היו"ר יעקב ליצמן:

	אנחנו נדון בשני הצווים ביחד. 

צביה דורי:

	קודם כל, אני מתנצלת על  כך שרואה החשבון לא היה יכול להגיע. הוא עשה את העבודה הנוספת, אבל ההתראה הייתה קצרה מידיי.

היו"ר יעקב ליצמן:

	לפי החישוב שלו, אני מבין שחברת שמן הגיעה ליותר.

צביה דורי:

	זו השאלה, האם מגיע לה יותר או פחות פה.  אנחנו בדקנו בדיקה נוספת לגבי רווחיות  חברת שמן במחצית הראשונה של שנת 2001  ואנחנו ראינו שהיא עברה מרווח תפעולי להפסד תפעולי. אומנם בעיתונים הופיע שיש לה רווח, אבל הרווח נבע מרווח הון, ממכירה של נכס. הוא לא נבע מהפעילות שלה. זה הביא אותנו לחשיבה מחדש מה צריך להיות ההיטל על שמנים וכוספאות.

	חוץ מנושא הרווחיות רואה החשבון בדק וגילה שמי שנפגע יותר מהיבוא היו הכוספאות ולא שמנים, כי בכוספאות הייתה ירידה בייצור המקומי, בעוד שהייבוא שמר פחות או יותר על גודל אחיד, ואז הפכנו את ההמלצה שלכם, במקום %4.5 כאן, %5.5 כאן. הפכנו את זה, בכוספאות 5.5%. 

היו"ר יעקב ליצמן:

	האם זה על דעת חברת שמן?

צביה דורי:

	חברת שמן שמחה מאוד לעומת מה שהיה לה קודם.

היו"ר יעקב ליצמן:

	האם אתם הודעתם להם על השינוי הזה?

צביה דורי:

	אני לא יודעת אם הודענו להם. אנחנו בדרך כלל לא נוהגים להודיע. מכיוון שאנחנו הגענו למסקנה חד-משמעית שהפגיעה יותר גדולה בכוספאות, יותר הגיוני  לעשות היטל יותר גבוה על כוספאות מאשר על השמנים.


היו"ר יעקב ליצמן:

	אני רוצה לעשות הפסקה בדיון של עשר דקות. אני רוצה לבדוק את הנושא.

הישיבה הופסקה בשעה 12:15.

הישיבה חודשה בשעה 12:20.


היו"ר יעקב ליצמן:

	רבותיי, אני מחדש את הישיבה. אנחנו עשינו התייעצות לגבי הפנייה שקשורה לסטודנטים ואני רוצה להעביר את הפנייה להצבעה עכשיו. אנחנו בעזרת השם נרצה לקיים את הדיון ביום שלישי ללא קשר להצבעה היום.

	מי בעד פנייה מס' 251 העברה של 42,330 מיליון שקל עבור אימוץ מסקנות ועדת וינוגרד? 

				ה צ ב ע ה 

	אין מתנגדים, אושר פה אחד.

משה גפני:

	 אני רוצה לציין שוב, ושזה יהיה רשום בפרוטוקול,  שבנושא הזה של ועדת וינוגרד והסטודנטים היו פה רק חברי הכנסת החרדים. אף אחד מהחילוניים לא דואג לסטודנטים, אלא רק החרדים.

היו"ר יעקב ליצמן:

	אנחנו חוזרים לנושא צווי היטלי הסחר.

סמדר אלחנני:

	לפני כשנה בערך ועדת הכספים מאוד התנגדה להצעת משרד המסחר והתעשייה להפחית בהיטלים על השמן והיה פה מאבק, בסופו של דבר הגיעו לפשרה. אחר כך, צו ההיטל הזה פג, שלושה חודשים לא היה היטל בכלל, ועכשיו בא משרד התעשייה והמסחר ואומר שוועדת הכספים של הכנסת צדקה.

צביה דורי:

	יש לה יכולת ניבוי שלנו אין. 

אורי צגלה:

	אני מייצג את חברת "אוליבקס". אנחנו מייצרים שמן סויה וכוספת סויה ומזככים. אנחנו מתחרים של חברת "שמן".  בשנת 1998 בדקו את הספרים שלנו. השנה התמקדו בחברת "שמן" בלבד ולא בדקו אותנו. החליטו שזו החברה היעילה ביותר ושיבדקו רק אותה. אנחנו העברנו את הנתונים, אבל לא בדקו אותנו.

אנחנו מברכים על כך שסוף סוף יש לנו צו, מפני שאנחנו עברנו שנה מאוד גרועה. בהתחלת השנה היה לנו חודש בלי צו, היה היטל אפס, ועכשיו היו לנו חודשיים וחצי עם היטל אפס, והנתונים של הייבוא בהחלט משקפים את זה, וכתוצאה מכך מצבם של המפעלים השנה.

היו"ר יעקב ליצמן:

	האם יש כאן לוביסטים? אני שואל את זה משום שאני קיבלתי החלטה לא לשבת עם לוביסטים.

צביה דורי:

	אני מאוד שמחה שאתה לא רוצה.

אורי צגלה:

	אנחנו מבקשים שהצו הזה יאושר. הוא לא לגמרי פותר לנו את הבעיות ותוקפו רק עד חודש מרץ, אבל הוא סוף סוף מסתכל על העובדות שנבדקו על ידי רואי החשבון, פועל בהתאם לעובדות. הבדיקה שנעשתה בשנת 1998 הייתה גם בסדר, אלא שלא פעלו לפי התוצאות שלה. 

היו"ר יעקב ליצמן:

	האם יש כאן נציגים של חברת "שמן"?

חיים מלר:

	אנחנו תומכים.

צביה דורי:

	אנחנו ביקשנו הארכה של הצו עד ה-31 במרץ 2002 כדי שנוכל לבדוק מה שקרה בכל שנת 2001.

היו"ר יעקב ליצמן:

	האם גבירתי אומרת שיכול להיות שיעלו את ההיטל?

צביה דורי:

	אני לא יודעת. אין לי יכולת ניבוי.

היו"ר יעקב ליצמן:

	אני ביקשתי  משרת התמ"ס הגברת דליה איציק  להסביר לי מהם הכללים לגבי היטל. נדמה לי כי בחברת לבידים רצו להטיל 25%. אני שאלתי מתי מחליטים להטיל 25% ומתי מחליטים להטיל 4.5%. אני מניח בוודאי שיש כאן כללים. אולי זה קשור לכך שמישהו שייך לסקטור מסוים. אני חס וחלילה לא רוצה לחשוב כך. היה לובי חזק מאוד על ההיטלים. 

צביה דורי:

	יש פה עוד תיקון שהגברת חנה מרגליות תסביר.

חנה מרגליות:

	בדברי ההסבר אני כתבתי "הוטל היטל גם על יבוא כוספה סויה מ"ארצות אחרות", ואני אמרתי שנפלו שתי טעויות דפוס. הטעות השנייה היא אומנם טעות טכנית, אבל לא טעות דפוס, משום שאנחנו מעלים את ההיטל, אז הוספנו את המילה אחרים גם מארצות אחרות. זו העלאת היטל. זו לא רק טעות דפוס, אלא זה גם העלאת היטל. בין כה וכה גם תיקון הטעות הובא לאישורכם.

היו"ר יעקב ליצמן:

אני אצביע על שני הצווים ביחד. מי בעד צו היטלי סחר (היטל בטחה על יבוא טובין להגנה על הייצור המקומי)(הוראת שעה) (מס' 3), התשס"א-2001 וצו היטל סחר (היטל ביטחה על יבוא טובין להגנה על היצור המקומי)(הוראת שעה)(מס' 3), התשס"א-2001(תיקון), התשס"ב-2001?

			ה צ ב ע ה

אושר פה אחד. תודה רבה.

צביה דורי:

תודה רבה לך.

היו"ר יעקב ליצמן:

הישיבה נעולה.


הישיבה ננעלה בשעה 12:30.








